白龍洞
作者：袁默
朝代：宋

paragraphs: 開元年中關輔旱，靈岳神祠禱幾徧。
少監馮生能畫龍，明皂命試新池殿。
落筆婉蜒勢未已，素鬣冰鱗濕如洗。
池波洶湧雷電驚，雲氣之門白龍起。
吾觀馮豈作霖人，畫龍能雨疑有神。
深山大澤多窟穴，不應杳眇不似真。
澄江接海連空白，泓深當是神龍宅。
螭虬狡獪非其倫，河伯江妃敢驅役。
霜鎖煙關晝不開，時傾膏雨蘇民災。
一爐香火動誠意，風馬雲車天際來。
吾聞澤國多水患，淮甸地乾多苦早。
願均神力遍四方，無令水旱常相半。